Гърция каза Не на кредиторите
БГ и свят Гърция каза "Не" на кредиторите
Гърция каза "Не" на кредиторите
неделя, 05 юли, 2015
Протест в Гърция срещу мерките на кредиторите
© Flickr / The Apex Archive
Противниците на икономиите излязоха да празнуват резултата от референдума
Гръцкият народ отказа да приеме предложените от Тройката условия за продължаване на подпомагането на гръцката икономика. Около 2/3 от жителите на южната ни съседка гласуваха с "Не" на състоялия се в неделя референдум. Избирателната активност е била близо 60%, предаде АФП.
Малко преди 22 ч. местно време, три часа след края на референдума, бяха преброени половината от бюлетините. С "Не" са гласували 61,21%. С "Да" гласуваха 38,74%.
За Гърция това е първи референдум от 40 години насам и осми в новата история на държавата.
По данни от социологическите проучвания не може да се определи коя от двете страни взима превес. Референдумът е водеща тема за международните новини и се отразява от журналисти от цял свят.
Интервю: Гръцката криза през погледа на една българка, живееща в Атина
Същевременно Върховният административен съд на Гърция отхвърли жалбата срещу референдума. С нея се искаше отмяната на гласуването, защото поставя на всенароден вот въпрос за фискалната политика, което не е разрешено от закона.
Празник за противниците на икономиите
Противници на предложението на кредиторите за реформи в замяна на финансова помощ се събраха на централния площад "Синтагма" в Атина.
Те излязоха след обявяването на предварителните резултати от референдума, за да отпразнуват своята "победа", предаде ТАСС.
Площадът се изпълни с хора, носещи гръцкия флаг и плакати с лозунг "Не на мерките за икономии!".
Тройката все още без коментар и реакция
Няма планове за спешна среща на финансовите министри от еврозоната в понеделник, 6 юли, след като гърците с голямо мнозинство отхвърлиха условията на спасителната сделка с международните кредитори, заяви представител на еврозоната, цитиран от "Ройтерс".
EЦБ и БНБ са отказали коментар на информацията, според която базираната във Франкфурт финансова институция ще осигури достъп до рефинансиране, предлагайки евро на банковата система срещу допустими обезпечения.
Митинги и погроми преди референдума
Снощи в Атина се проведоха два митинга - в подкрепа и срещу спасителния план на кредиторите.
20 хил. души заявиха подкрепата си за мерките, предложени от тройката. По време на антиправителствения митинг около 30 души влязоха насилствено в магазин в столично предградие, иззеха храните и ги раздадоха на хората.
На по-малко от километър, на площад "Синтагма", пък около 25 хил. души излязоха на демонстрация с призив да се отговори с "Не" на референдума. На трибуната на площада излязоха да говорят представители на испанската и германската левица, към които се присъедини и гръцкият премиер Алексис Ципрас.
В началото на демонстрацията малка група младежи започна да хвърля камъни, а полицията отговори с шокови гранати и се стигна до арести.
Източник: АФП, Ройтерс, Нова телевизия
Публикувано от Елена Лазарова 05 юли 2015, 22:50
Сталоун се завръща като Роки, 40 години …
След гръцкото "Oxi" (Не) - еуфория и ост…